
26-TA-1593: Rīkojuma projekts (Vispārīgais)
Par nekustamo īpašumu daļu pirkšanu valsts galvenā autoceļa A7 “Rīga–Bauska-Lietuvas robeža (Grenctāle)” posma Ķekavas apvedceļš–Bauska, ieskaitot Iecavas un Bauskas apvedceļu, būvniecības projekta īstenošanai

	1.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (TM - 14.07.2026.)
Tiesiskai skaidrībai lūdzam izvērtēt nepieciešamību iekļaut anotācijā skaidrojumu par to, vai zemesgrāmatā atzīmes un ieraksta veidā nostiprinātie apgrūtinājumi – servitūta ceļa teritorija un ceļa personālservitūts ir attiecināmi uz atsavināmo zemes vienību (zemes vienības kadastra apzīmējums 4052 001 0116). 

Pamatojums: no Nekustamā īpašuma valsts kadastra informācijas sistēmas datiem secināms, ka trīs servitūta ceļa teritorijas kā apgrūtinājumi ir noteikti zemes vienībai ar kadastra apzīmējumu 4052 001 0115, savukārt no zemesgrāmatas datiem izriet, ka nekustamajam īpašumam (kadastra Nr. 4052 001 0003) ir reģistrēti vairāki apgrūtinājumi – ieraksta (panta) veidā nostiprināts ceļa personālservitūts par labu akciju sabiedrībai "Latvijas valsts meži", nodokļu maksātāja kods 40003466281, ar tiesībām rekonstruēt/izbūvēt ceļa posmu, uz kura tiek nodibināts personālservitūts, kā arī divas servitūta ceļa teritorijas, kas zemesgrāmatā nostiprināti atzīmes veidā. Vienlaikus, salīdzinot Nekustamā īpašuma valsts kadastra informācijas sistēmā norādītās servitūta ceļa teritorijas platības ar zemesgrāmatā atzīmes veidā nostiprinātajām servitūta ceļa teritorijas platībām, konstatējamas neatbilstības. Turklāt no pieejamajiem datiem nav viennozīmīgi secināms, vai Nekustamā īpašuma valsts kadastra informācijas sistēmā norādītie servitūta ceļi pilnībā aptver visus zemesgrāmatā atzīmes veidā nostiprinātos apgrūtinājumus – servitūtu ceļa teritorijas.

Līdz ar to gadījumā, ja tiek konstatēts, ka atzīmes veidā nostiprinātie apgrūtinājumi (servitūta ceļa teritorijas) attiecas uz atsavināmo zemes vienību (kadastra apzīmējums 4052 001 0116), aicinām anotācijā vērtēt to ietekmi uz atsavināmo zemes vienību (kadastra apzīmējums 4052 001 0116) un norādīt, ka atbilstoši tiesu praksei atzīmes veidā zemesgrāmatā izdarīts ieraksts par ceļa servitūtu neapliecina ceļa servitūta nodibināšanu par labu kādam nekustamajam īpašumam (sk. Senāta Civillietu departamenta 2013. gada 9. oktobra sprieduma lietā Nr. SKC-458/2013, 10.3. punktu). Zemesgrāmatā ierakstīta atzīme nerada lietu tiesību, kas lietošanas ziņā aprobežo svešu lietu, un nepiešķir tiesības pārvietoties pa strīdus ceļu. Tādējādi zemesgrāmatā ierakstītajai atzīmei par ceļa servitūtu nav lietu tiesību nodibinoša spēka par labu noteiktām personām vai īpašumiem.    

